### NN 7/2016 (22.1.2016.), Pravilnik o Registru postupaka stečaja potrošača

7 22.01.2016 Pravilnik o Registru postupaka stečaja potrošača

MINISTARSTVO PRAVOSUĐA

89

Na temelju članka 28. stavka 2. Zakona o stečaju potrošača (»Narodne novine«, broj 100/15.), ministar pravosuđa donosi

PRAVILNIK

O REGISTRU POSTUPAKA STEČAJA POTROŠAČA

Članak 1.

Ovim Pravilnikom propisuje se sadržaj i način vođenja Registra postupaka stečaja potrošača (dalje u tekstu: Registar).

Članak 2.

(1) Registar je centralizirani popis postupaka stečaja potrošača koji vodi ministarstvo nadležno za poslove pravosuđa (dalje u tekstu: ministarstvo).

(2) Registar se vodi u elektroničkom obliku.

(3) Registar je javan.

(4) Svatko ima pravo uvida, bez dokazivanja pravnog interesa, u podatke upisane u Registar.

(5) Na zahtjev suda, drugog tijela državne vlasti ili potrošača ovlaštena osoba u ministarstvu izdat će potvrdu s posljednjim i/ili prethodno upisanim podacima u Registar.

Članak 3.

U Registar se za svaki postupak stečaja potrošača upisuju sljedeći podaci:

1) podaci za identifikaciju

1. registarski broj

2. ime i prezime potrošača

3. osobni identifikacijski broj potrošača (OIB)

4. adresa prebivališta

5. naziv, sjedište i poslovna adresa

2) podaci o postupku

1. naziv suda i poslovni broj pod kojim je zaprimljen prijedlog za otvaranje postupka stečaja potrošača te datum podnošenja prijedloga za otvaranje stečaja potrošača (pokretanje postupka)

2. naziv suda, poslovni broj i datum rješenja o odbačaju, odbijanju ili povlačenju prijedloga za otvaranje postupka stečaja potrošača te datum pravomoćnosti rješenja

3. naziv suda, poslovni broj i datum rješenja o otvaranju postupka stečaja potrošača te datum pravomoćnosti rješenja

4. podaci o povjereniku

5. naziv suda, poslovni broj i datum rješenja o obustavi postupka stečaja potrošača te datum pravomoćnosti rješenja

6. naziv suda, poslovni broj i datum rješenja o zaključenju postupka stečaja potrošača te datum pravomoćnosti rješenja

7. trajanje razdoblja provjere ponašanja

8. naziv suda, poslovni broj i datum rješenja o oslobođenju ili uskrati oslobođenja od preostalih obveza te datum pravomoćnosti rješenja

9. naziv suda, poslovni broj i datum rješenja o opozivu oslobođenja potrošača od preostalih obveza te datum pravomoćnosti rješenja

10. napomene.

Članak 4.

(1) Registarski broj dodjeljuje se prema redoslijedu upisa u Registar u trenutku kada Registar zaprimi obavijest o podnesenom prijedlogu za otvaranje postupka stečaja potrošača.

(2) Obavijest iz stavka 1. ovoga članka Registar zaprima se elektroničkim putem iz sustava e-Spis.

(3) Podaci za identifikaciju iz članka 3. točke 1. podtočke 1. do 3. ovoga Pravilnika su nepromjenjivi, osim u slučaju ispravljanja pogrešnog upisa.

(4) Kao podatak za identifikaciju iz članka 3. točke 1. podtočke 4. ovoga Pravilnika upisuje se adresa prebivališta koju je potrošač naveo u prijedlogu za otvaranje postupka stečaja potrošača.

(5) Ako se adresa prebivališta potrošača iz stavka 4. ovoga članka razlikuje od adrese prebivališta potrošača koja je navedena u rješenju o otvaranju postupka stečaja potrošača, umjesto adrese prebivališta iz stavka 4. ovoga članka upisat će se adresa prebivališta potrošača navedena u rješenju o otvaranju postupka stečaja potrošača.

(6) Adresa prebivališta potrošača koja je navedena u rješenju o otvaranju postupka stečaja potrošača ne može se mijenjati, osim u slučaju ispravljanja pogrešnog upisa.

(7) Naziv, sjedište i poslovna adresa upisuju se kada je prijedlog za otvaranje postupka stečaja potrošača podnijela fizička osoba iz članka 4. stavka 3. Zakona o stečaju potrošača.

(8) Na upise i izmjene upisa podataka iz stavka 7. ovoga članka na odgovarajući način se primjenjuju odredbe stavaka 4. do 6. ovoga članka.

Članak 5.

(1) Naziv suda i poslovni broj pod kojim je zaprimljen prijedlog za otvaranje postupka stečaja potrošača te datum podnošenja prijedloga za otvaranje stečaja potrošača preuzimaju se elektroničkim putem iz sustava e-Spis.

(2) Naziv suda i poslovni broj pod kojim je zaprimljen prijedlog za otvaranje postupka stečaja potrošača mogu se promijeniti ako se sud koji je zaprimio prijedlog za otvaranje postupka stečaja potrošača oglasi nenadležnim i predmet ustupi nadležnom sudu.

(3) U slučaju iz stavka 2. ovoga članka, kada nadležni sud nastavi postupak, briše se upisani naziv suda i poslovni broj pod kojim je zaprimljen prijedlog za otvaranje postupka stečaja potrošača i upisuje naziv nadležnoga suda i poslovni broj pod kojim je zaprimljen prijedlog za otvaranje postupka stečaja potrošača.

Članak 6.

Naziv suda, poslovni broj i datumi rješenja iz članka 3. točke 2. ovoga Pravilnika te datum pravomoćnosti rješenja preuzimaju se elektroničkim putem iz sustava e-Spis.

Članak 7.

(1) Podaci o povjereniku koji se upisuju u Registar su ime i prezime i osobni identifikacijski broj (OIB) povjerenika.

(2) Podaci iz stavka 1. ovoga članka preuzimaju se elektroničkim putem iz sustava e-Spis.

Članak 8.

(1) Podatak o trajanju razdoblja provjere ponašanja preuzima se elektroničkim putem iz sustava e-Spis.

(2) Ako u rješenju o zaključenju postupka stečaja potrošača sud nije odredio razdoblje provjere ponašanja jer nisu ispunjeni uvjeti da se potrošača oslobodi od preostalih obveza, umjesto podatka o trajanju razdoblja provjere ponašanja upisuje se podatak da se potrošač ne oslobađa od preostalih obveza.

Članak 9.

(1) Pod napomenom se upisuje podatak o datumu brisanja i razlogu zbog kojeg je brisan podatak upisan u Registar.

(2) Pod napomenom se mogu upisati i drugi podaci koji su bitni za pokretanje, tijek i završetak postupka stečaja potrošača odnosno za razdoblje provjere ponašanja i oslobođenje od preostalih obveza.

Članak 10.

Ovaj Pravilnik stupa na snagu prvog dana od dana objave u »Narodnim novinama«.

Klasa: 011-01/15-01/148

Urbroj: 514-04-01-02-15-01

Zagreb, 18. siječnja 2016.

Ministar
Orsat Miljenić, v. r.